**La Hanul lui Manuc**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aștept diseară pe ulița veche

Cu murgi-nșeuați sub becul spart

Ce vor zburda nebuni, loviți de streche,

Prin noaptea cu năframă de brocart.

Ne vom opri într-un târziu pe-o stradă

Pe unde n-a trecut niciun haiduc

Și-n brațe te voi trece prin arcadă

Spre un iatac, la Hanul lui Manuc.

Luna-i de miere, nimeni n-o să știe

Că te-am răpit, hangiul e fidel,

Îndrăgostit de noi și poezie...

Pe deget îți voi pune un inel.

- Romanţe vechi să cânte lăutarul

Despre iubiri ce n-au apus nicicând,

Să clocotească vinul în paharul

Atins de buze. Să te-aud spunând:

“Iubito, lasă noaptea să-ţi coboare

Pe sânii mici, cu sute de stihii,

Şi cerul tot să-ţi pună la picioare

Ce n-am putut să-ţi scriu în poezii.”

N-o să invoc vreodată dimineaţa,

Ştim amândoi că drumurile duc,

Prin nopţi de foc să le gustăm dulceaţa

Într-un iatac, la Hanul lui Manuc.

Ioan Grigoraș Liliana Trif